கேள்வி: கந்த புராணம் - குமரக் கோட்டத்து முருகக்கடவுள் பற்றி தகவல் சொல்.
பதில்: காஞ்சிபுரத்தில் இருக்கும் குமரக் கோட்டத்தின் அர்ச்சகர் காளத்தியப்ப சிவாசாரியார். அவரின் குமாரர்தான் கச்சியப்ப சிவாசாரியார். குமரக் கோட்டத்து முருகக்கடவுளுக்கு நாள்தோறும் பூசனை செய்த மெய்யன்பில் வடமொழிப் புராணத்தின் சிறப்பினைத் தமிழ்கூறு நல்லுலகம் அறியும் வண்ணம் இந்தப் புராணத்தை இயற்றினார். அதன்பின் குமரக் கோட்டத்திலேயே அரசர், பிரபுக்கள், கல்வி கேள்விகளில் சிறந்த வல்லுநர்கள் முன்னிலையில் தினம் ஒரு பகுதியாகப் பாடிப் பொருள் கூறி விளக்கி ஓராண்டு காலமாகத் தன் நூலினை அரங்கேற்றினார்.
கேள்வி: கந்த புராணம் - கந்த புராணமும் கம்பராமாயணமும் என்பது என்ன?
பதில்: கந்த புராணமும் கம்ப ராமாயணமும் ஒரேமாதிரியான காப்பிய அமைப்பினைப் பெற்றவை. பலவிதங்களில் இரண்டுக்கும் ஒப்புமை கூறி விளக்கிடுவர் தமிழ்ச்சான்றோர். *இரண்டின் காலமும் பன்னிரண்டாம் நூற்றாண்டு. *இரண்டிலும் காண்டங்கள் ஆறு. *ஒன்றில் முருகன் தலைவன்; மற்றதில் இராமன். *இதில் வீரபாகு துணைவன்; மற்றதில் இலக்குவன். *இதில் சூரபத்மன் பகைவன்; மற்றதில் இராவணன். *இதிலே பூதகணங்கள் படைகள்; மற்றதில் குரங்கினமே படைகள். *இரண்டிலும் பகைவனுக்கு மைந்தர்கள். *ஒன்றில் சிறையிருந்தவர் சயந்தன், மற்றதில் சீதை. *இதிலே போருக்குக் காரணம் அசமுகி; மற்றதில் சூர்ப்பனகை. இதுபோல் நிறைய ஒப்பீடுகளுடன் பல ஆராய்ச்சிகள் செய்யப்பட்டுள்ளன.